《方母孀节诗为厥子伯苓题》
明代·胡应麟

烨烨新都媛，修蛾粲明珰。十三字君室，十五登君堂。

良辰一以醮，中厨奉姑嫜。眷言拂巾席，皓首偕匡床。

风波起中路，庭树飞秋霜。青铜掷妆阁，碎裂罗衣裳。

剖心慰夫婿，截发藏筐箱。空闺抚弱息，血泪横枯肠。

松关白日暮，永夜啼寒螀。抱影三十年，哀哀称未亡。

缅怀励高节，泚笔题篇章。他时继黄鹄，万古明天常。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。